Kleuter jaar later ‘so sterk soos ’n bees’Dan-Roux Page (Foto: Bees Dan-Roux Page, Facebook) Dan-Roux (Bees) Page, die vierjarige van Pretoria wat presies ’n jaar gelede byna verdrink het, het so te sê ten volle herstel. Soos ’n doodnormale kleuter speel en baljaar hy deesdae saam met sy maatjies by die kleuterskool en hy neem selfs swemlesse. Dié kleuter het die bynaam Bees by sy ouers gekry het omdat hy so sterk soos ŉ bees is en hy doen nou sy bynaam gestand. ’n Jaar na die ongeluk is hy van al sy medikasie af en hy het Maandag sy laaste besoek aan die hospitaal afgelê. Volgens sy ma, Annelize Page, het Dan-Roux liggaamlik ten volle herstel, maar sy emosionele welstand is nog nie waar dit moet wees nie en hy gaan sien gereeld nog ŉ spelterapeut. “Volgens die dokters neem die brein se emosionele gedeelte langer om te herstel. Dan-Roux sukkel nog om sy emosies te beheer en soms voel dit asof die emosionele gedeelte van sy brein op die ouderdom van twee vasgehaak het en nie ontwikkel het nie,” sê Page. “Die spelterapeut gee ons nou die nodige tools sodat Dan-Roux die emosionele kant van sy brein kan ontwikkel. Ons glo dit sal met tyd weer regkom.” Dan-Roux is ook tans in ŉ kleuterskool wat groter klem op arbeidsterapie in die kurrikulum plaas. Die gesin het op 6 Junie verlede jaar by vriende in Centurion gekuier toe Dan-Roux in die swembad beland en byna verdrink het. Die dag toe Dan-Roux uit die hospitaal ontslaan is (Foto: Verskaf) Hy is daarna na die Netcare Garden City-hospitaal in Johannesburg gejaag, waar dokters die kleuter in ŉ kunsmatige koma geplaas het, terwyl dokters sy hart, longe en brein dopgehou het om vas te stel of daar enige skade is. Hy was byna drie weke lank onder verdowing. Terwyl hy onder verdowing was, het Dan-Roux ŉ prosedure, genaamd Ecmo, ondergaan, waartydens dokters ŉ kunsmatige long aan hom gekoppel het. Die masjien word deur die nek direk aan die hart en brein gekoppel. Bloed word dan deur die eksterne, kunsmatige long en weer terug in sy lyf gepomp. Voor die prosedure was daar ŉ 83%-kans vir permanente longskade en die proses het dit tot 30% verminder. Dan-Roux het kort na die prosedure self begin asemhaal en het die nodige fisio-, spraak- en arbeidsterapie ontvang. Hy is op 12 Julie ontslaan en volgens Page het haar klein vegtertjie binne die eerste paar dae by die huis al op die klimraam begin klim en klouter. “Ons het agtergekom hy het liggaamlik baie vinnig herstel, maar nie die emosionele kant nie. Ons het daarom besluit om meer op die emosionele te fokus. “In die huishouding moes ons leer om meer geduldig te wees en het sy vyfjarige boetie ook probeer laat verstaan waarom Dan-Roux se gedrag soms anders is.” Dan-Roux het in Oktober nog ŉ baba boetie ryker geword. ‘Dit was donker’ Volgens Page weet Dan-Roux min of meer wat met hom gebeur het. Hy vertel dat hy in die swembad geval het, waarna “als donker was en toe slaap hy”. “Hy onthou niks van die tyd toe hy onder sedasie was nie, maar onthou hier en daar iets nadat hy wakker geword het.” Page sê Dan-Roux is glad nie bang vir water nie, maar hou nie daarvan om alleen te swem of te lank onder die water te bly nie. Vir die Page-gesin het hulle ŉ rowwe tyd agter die rug en volgens Page het vriende, familie en selfs vreemdelinge se ondersteuning hulle in dié tyd gedra. Gebed het hulle ook standvastig gehou. “Jy moet nooit dink dat só iets nooit met jou sal gebeur nie. Jy kan nie keer wat met jou gebeur nie. Jy moet gerat wees om sulke situasies in die lewe te hanteer indien dit oor jou pad kom.”